કૃષિ મંત્રી શ્રી આર.સી.ફળદુ, ગૃહ રાજ્ય મંત્રી શ્રી પ્રદીપસિંહ જાડેજા અને સિંચાઇ રાજ્ય મંત્રી શ્રી પરબતભાઇ પટેલે જણાવ્યું છે કે રાજ્યભરમાં યોજાઇ રહેલ સુજલામ સુફલામ જળઅભિયાન આજે સાચા અર્થમાં જનઆંદોલન બની ગયું છે. રાજ્યના લાખો નાગરિકોને સહભાગી બની આ અભિયાનને અપ્રતિમ સફળતા આપી છે તે બદલ રાજ્ય સરકાર નાગરિકોનો આભાર માને છે. આ અભિયાનનો સમાપન સમારોહ રાજ્યભરમાં તા. ૩૧મી મે.૨૦૧૮ને ગુરુવારના રોજ મા નર્મદાના જળ કુંભના પુજન દ્વારા યોજાશે. સમગ્ર માસ દરમિયાન શ્રેષ્ઠ કામગીરી કરનાર સ્વૈચ્છિક સંસ્થાઓને એવોર્ડ આપી સન્માનિત પણ કરાશે.